b'\n_START_ARTICLE_\nTuntematon Selk\xc3\xa4meri\n_START_PARAGRAPH_\nTuntematon Selk\xc3\xa4meri on luontoelokuva Selk\xc3\xa4meren vuoden kierrosta. Elokuva valmistui vuonna 2011. Sen on ohjannut ja kuvannut Jouni Hiltunen sek\xc3\xa4 tuottanut Katharsis Films Oy.\n_START_SECTION_\nSynopsis\n_START_PARAGRAPH_\nDokumentti Tuntematon Selk\xc3\xa4meri vie katsojan tutkimusmatkalle Selk\xc3\xa4meren karuun ja osin luoksep\xc3\xa4\xc3\xa4sem\xc3\xa4tt\xc3\xb6m\xc3\xa4\xc3\xa4n luontoon ja maisemaan vuoden kierrossa._NEWLINE_Selk\xc3\xa4meri k\xc3\xa4tkee suojiinsa rikkaan ja luonnontilaisena pysyneen merellisen elinymp\xc3\xa4rist\xc3\xb6n. Se antaa el\xc3\xa4m\xc3\xa4n tuhansille pesim\xc3\xa4linnuille, mutta samalla harvenevalle joukolle kalastajia. Selk\xc3\xa4meren vuodenkierto on kiihke\xc3\xa4: se on t\xc3\xa4ynn\xc3\xa4 el\xc3\xa4m\xc3\xa4\xc3\xa4 mutta my\xc3\xb6s kuolemaa._NEWLINE_Talvella hyyt\xc3\xa4v\xc3\xa4lt\xc3\xa4 j\xc3\xa4\xc3\xa4lakeudelta on vaikea l\xc3\xb6yt\xc3\xa4\xc3\xa4 merkkej\xc3\xa4 el\xc3\xa4m\xc3\xa4st\xc3\xa4. Vain yksin\xc3\xa4inen merikotka liit\xc3\xa4\xc3\xa4 taivaalla seuranaan talviverkkoja kokeva kalastaja. Seuraa kiihke\xc3\xa4, el\xc3\xa4m\xc3\xa4nt\xc3\xa4yteinen ja lajirunsas kev\xc3\xa4t, kunnes taas keskikes\xc3\xa4n tullen Selk\xc3\xa4meren luonto hiljenee, alkaa valmistautuminen rannikon kaamokseen ja pitk\xc3\xa4\xc3\xa4n syksyyn._NEWLINE_Selk\xc3\xa4meren rannikolta avautuva avoin merimaisema on ikkuna menneisyyteen, kuvajainen merest\xc3\xa4 ja maailmasta, joka oli joskus tuhansia vuosia ennen meit\xc3\xa4. Tuntematon Selk\xc3\xa4meri on puheenvuoro tuon maiseman ja alkukantaisen meriluonnon s\xc3\xa4ilytt\xc3\xa4misen puolesta.'